Ekspert om Taliban-topper i Norge: – Folk som har tillit høyt oppe i systemet
Representanter fra afghanske myndigheter og Taliban er blant gjestene under den årlige fredsmeglerkonferansen Oslo Forum, som i år arrangeres på fasjonable Losby Gods i Lørenskog. Tungt bevæpnet politi har dannet en jernring rundt toppmøtet, som blir avsluttet onsdag. Afghanistan-ekspert og PRIO-direktør Kristian Berg Harpviken er også til stede på konferansen. Han sier Oslo Forum delvis er ment som et forum hvor partene i forskjellige konflikter kan få en mulighet til å snakke med hverandre.– Jeg har sett i media at det er folk som har snakket sammen i dag, men omfanget av samtalene kjenner jeg ikke til, sier Harpviken til VG. Han tror samtalene mellom de to partene bør omtales som kartleggende, og mener det er for tidlig å kalle dem for fredsforhandlinger. Bakgrunn: Brende bekrefter Afghanistan-samtaler i Norge Tidligere i dag sa utenriksminister Børge Brende til VG at det viktigste er at de to partene møtes. – Det er ikke lagt opp til formelle fredssamtaler. Vi har et veldig edruelig syn på dette forumet. Skal det bli fred må parter snakke sammen, uttalte Brende.VG har tidligere omtalt at delegasjonen fra Taliban kommer fra gruppens kontor i Doha i Qatar. Ifølge seniorforsker Arne Strand ved Christian Michelsens institutt (CMI) blir disse personene ansett som reelt representative for alle fraksjonene i Taliban og mennesker med en myndighet til å snakke på vegne av ledelsen. – Dette er folk som har tillit høyt oppe i Taliban-systemet, sier han til VG. Ifølge PRIO-direktør Harpviken har Norge pleid kontakter i Talibans politiske ledelse i en årrekke, samtidig som de også har hatt god kontakt med den afghanske regjeringen i Kabul. Han mener Norge har spilt en budbringerrolle mellom de to partene, men at det også er mulig at Norge kan ha bistått Taliban med å opprette sitt kontor i Qatar, som muliggjør en politisk plattform for terrorgruppen. Sett denne?Taliban besøkte kirke i OsloPRIO-direktøren nekter ikke for at det er spesielt at Norge på den ene siden har kriget mot Taliban, samtidig som de nå prøver å bidra til fred i regionen. – Det er ikke ukomplisert for Norge å på den ene siden være krigførende part og på den andre siden bidra i en fredsprosess. Det betyr at man politisk pleier kontakter med en bevegelse som skyter på norske soldater. – For den afghanske regjeringens del blir Norges engasjement bare sett på som et gode, men for Taliban-bevegelsen er det mer tvetydig: Samtidig som de er kritiske til alle som har deltatt i krigføringen, ser de også at de allierte har god kontakt inn mot både USA og regjeringen i Afghanistan. Husker du?: Eide og Bildt smuglet dødsdømt til Oslo i hemmelig operasjonDen afghanske delegasjonen representerer blant annet de største etniske gruppene i landet, samt den tidligere kvinneministeren Husn Nami Ghazanfar. Ifølge Strand er mange av dem blant dem som er mest utrygge og skeptiske til en løsning. – De etniske gruppene tadsjik og hazara utgjorde motstanden og var de som slåss hardest mot Taliban på 90-tallet. De var også de som historisk sett ble mest undertrykt av Taliban, sier Afghanistan-eksperten til VG. Strand tror sentrale temaer i Oslo-samtalene vil være å sikre en etnisk balanse i det fremtidige Afghanistan, samt å få en slutt på Talibans krigshandlinger i de nordlige og sentrale delene av landet. Sett denne?Taliban-etterforskning mot Bhatti henlegges Ghazanfar vil trolig være opptatt av hvilke rettigheter kvinner vil ha en eventuell Taliban-regjering og om de kan stole på terrorgruppens nylige uttalelser om kvinners rett til å velge sin egen ektemann, utdanning og rett til arbeid. – Det er i så fall et uttrykk for noe helt annet enn hva Taliban sto for da de hadde makten i Afghanistan tidligere, sier Strand.Afghanistan-ekspert Strand er enig med PRIO-direktørens oppfatning om at samtalene må anses for å være kartleggende. Han mener det er viktig å ha is i magen og advarer mot at veien mot fred kan bli en langvarig prosess. – Best case scenario er at dette inngår i en strukturert, godt organisert plan for hvordan man skal lede inn til reelle fredsforhandlinger mellom Taliban og den afghanske regjeringen. – Det at de har vilje til å møtes, er veldig positivt.
Ekspertene tror ikke på en snarlig løsning i Afghanistan, men omtaler de mulige fredssamtalene i Norge som positive.